በርግጥም ብርቱካን ምንም ብላ ብትፈታ፡ በኛ ዘንድ ያላት ክብር ከቶም አይቀንስም። ሕወሀት እሷን ያዋረደ፡ እኛን ደግሞ አፍ ያስዘጋ መስሎት ያለፍላጎቷ የሚያስፈርማት ወረቀት፡ የሚያናግራት ይቅርታ፡ እኛ ስለብርቱካን ያለንን ግምት በምንም መልኩ አይለውጠውም። እንደውም የሕወሀት ስራ፡ ብርቱካንን እንደፖለቲከኛ ብቻ ሳይሆን፡ የሆነ እንደ አጥንታችን ክፋይ እንድናያት ያደርጋታል። በብርቱካን መፈታት ሰዎች ሁሉ፡ በተለይ ትናንት በጠላትነትም ተሰልፈውባት የተሰማቸውን ደስታ ሲገልጹ ስመለከት፡ ብርቱካን አይደለም ይቅርታ ጠይቃ፡ የአቶ መለስ ጫማ ስር ተደፍታ እየተንሰቀሰቀች ብትማጸንም፡ እኛ ስለብርቱካን ያለንን ክብርና ስሜት እንደማያጎድለው፡ እንዲያውም እልሀችንንና ቁጭታችንን እንደሚሰቅለው ዶ/ር ብርሀኑን ጨምሮ፡ ከብዙ ፖለቲከኞችና ፖለቲካ ተንታኞች ተረድቻለሁ። በዚህ ረገድ ወዳጄ ነአምን ዘለቀ የጻፈውንም ይመልከቱ። ያ ብቻም አይደለም፡ ያ ብርቱካን አለች ተብሎ በጽህፈትና በቴሌቪዥን ያየነውና፡ የሰማነው ጠላታችን ምን ያህ ርካሽና ጠባብ፡ መናኛና ወራዳ፡ ተራና ተርታ እንደሆነ አሳይቶናል። የሆነ ሆኖ፡ ኢህአዴግ/ሕወሀት ሊያሸንፍ የሚችለው እኛ እሱ እንዳሰበው ከሆንለት ነው። ምናልባት እስክንድር ካለው ላይ የምጨምረው ቢኖር፡ በብርቱካን መፈታት ተዘናግተን፡ ሌሎች የፖለቲካ እስረኞችን ከተውናቸው፡ ያኔ ጠላት የተመኘው ሆነ ማለት ነው። ስለዚህ በብርቱካን መፈታት እየተደሰትን፡ ጎን ለጎን ግን ጠላት ከዚህ እንዳያተርፍና ሌሎች እስረኞችም በዚህ ጭጋግ ውስጥ እንዳይረሱ መስራት አለብን። የብርቱካንን መፈታት በእናትና በስጋ ዘመድ አይን ብቻ ሳይሆን፡ በፖለቲካም አይን እንመልከተው ለማለት ነው። ግልጽ አይደለሁም መሰል? ይሄንን ማብራሪያ ለማብራራት ሌላ ማብራሪያ ስለምጽፍ፡ በሚቀጥለው ማብራሪያዬ እንገናኝ።
